**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**“DĖL KLAIPĖDOS MIESTO SAVIVALDYBĖS STIPENDIJŲ SKYRIMO PERSPEKTYVIEMS SPORTININKAMS TVARKOS APRAŠO PATVIRTINIMO“**

1. **Sprendimo projekto esmė, tikslai ir uždaviniai.**

Sprendimo projekto tikslas – patvirtinti naują Klaipėdos miesto savivaldybės stipendijų skyrimo perspektyviems sportininkams tvarkos aprašą (toliau – Tvarkos aprašas) bei pripažinti netekusiu galios Klaipėdos miesto savivaldybės tarybos 2011 m. gegužės 26 d. sprendimą Nr. T2-157 „Dėl Klaipėdos miesto savivaldybės stipendijų skyrimo olimpinės pamainos sportininkams tvarkos aprašo patvirtinimo“.

1. **Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 29 dalimi, kurioje numatytos savarankiškos savivaldybių funkcijos ir viena iš jų – kūno kultūros ir sporto plėtojimas.

Pagal Lietuvos Respublikos Kūno kultūros ir sporto įstatymo 12 straipsnio 3 dalį – Savivaldybių tarybos gali nustatyti stipendijų, kurios būtų mokamos iš savivaldybių biudžetų, skyrimo sportininkams kriterijus ir tvarką.

Šiuo sprendimo projektu siekiama atnaujinti Klaipėdos miesto savivaldybės stipendijų skyrimo kriterijus ir mokėjimo sąlygas; pakelti didelio meistriškumo individualių sporto šakų sportininkų motyvaciją, padidinant stipendijas; sudaryti sąlygas jauniems, talentingiems bei perspektyviems sportininkams gauti skatinamąsias stipendijas, paskatinti siekti aukštų sportinių rezultatų bei tinkamai atstovauti Klaipėdos miestą ir Lietuvą įvairiuose tarptautinėse varžybose.

Naujame parengtame tvarkos apraše keičiasi sportininkų amžius, kuriems gali būti skiriamos stipendijos: nuo 14 metų – skatinamoji stipendija, iki 29 metų – didelio meistriškumo sportininkams. Į Tvarkos aprašo priedą įtraukiamos varžybos: Pasaulio čempionatas, Pasaulio jaunimo olimpinės žaidynės. Papildomai stipendijas pagal naująjį Tvarkos aprašą galės gauti neįgalieji.

Pažymėtina, kad siekiant užtikrinti visuomenės narių dalyvavimą rengiant minėtus dokumentų projektus, sprendimo projektas buvo pristatytas biudžetinėms sporto mokymo įstaigoms, Sporto tarybos prie savivaldybės tarybos nariams bei nevyriausybinėms organizacijoms.

Šiuo sprendimo projektu siekiama pakoreguoti galiojančią tvarką ir padidinti stipendijų dydžius, todėl paraiškas teikiantys asmenys galės tikėtis didesnio finansavimo.

Šiuo metu Klaipėdos miesto savivaldybės stipendijos skiriamos vadovaujantis Klaipėdos miesto savivaldybės tarybos 2011 m. gegužės 26 d. sprendimu Nr. T2-157 patvirtintu Klaipėdos miesto savivaldybės stipendijų skyrimo olimpinės pamainos sportininkams tvarkos aprašu.

1. **Kokių rezultatų laukiama.**

Perspektyvūs ir talentingi sportininkai bus motyvuojami likti Klaipėdoje ir atstovauti miestui. Bus pagerintos sąlygos siekti aukštesnių sportinių rezultatų.

1. **Sprendimo projekto rengimo metu gauti specialistų vertinimai.**

Rengiant sprendimo projektą į specialistų pastabas bei pasiūlymus buvo atsižvelgta.

1. **Išlaidų sąmatos, skaičiavimai, reikalingi pagrindimai ir paaiškinimai.**

Tvarkos aprašo priede numatytos stipendijos – 4 dydžių koeficientai: 3, 5, 8, 11. Stipendijų koeficientai dauginasi iš bazinės socialinės išmokos dydžio, kuris šiuo metu yra 38 Eur. Mažiausia stipendija 1 sportininkui 1 mėn. siektų 114 Eur, o didžiausia – 418 Eur.

Sporto ir kūno kultūros skyrius surinko informaciją iš sporto organizacijų (biudžetinių, viešųjų įstaigų bei nevyriausybinių sporto organizacijų), siekiant išsiaiškinti, kokie sportininkai už 2018 metų pasiekimus pretenduotų gauti stipendijas 2019 metais pagal naująjį Tvarkos aprašą. Pagal pateiktus duomenis aukščiausią stipendiją pretenduoja gauti 6 didelio meistriškumo sportininkai, vidutines stipendijas – 9 sportininkai, o žemiausią, skatinamąją, stipendiją nuo 14 metų – 8 sportininkai.

1. **Lėšų poreikis sprendimo įgyvendinimui.**

Stipendijos bus mokamos iš savivaldybės biudžeto asignavimų numatytų Klaipėdos miesto savivaldybės Kūno kultūros ir sporto plėtros programai.

1. **Galimos teigiamos ar neigiamos sprendimo priėmimo pasekmės.**

Neigiamų sprendimo projekto pasekmių nenumatoma.

PRIDEDAMA. Teisės aktų, nurodytų sprendimo projekte, išrašai, 13 lapų.